ИЗВЈЕШТАЈ О РАДУ МУЗЕЈА СЕМБЕРИЈЕ,

БИЈЕЉИНА ЗА 2011. ГОДИНУ

СА ПРОГРАМОМ РАДА ЗА 2012. ГОДИНУ

С а д р ж а ј:

1. Одлука о прихватању извјештаја о раду са програмом рада...................... стр. 3
2. Годишњи извјештај о раду за 2011. годину.....................................................4-11
3. Евиденција колективних посјета у 2011. години...............................................12
4. Извјештај о раду Управног одбора за 2011. годину...........................................13
5. Финансијски извјештај за 2011. годину ............................................................ 14
6. Приједлог програма рада за 2012. годину.....................................................15-17
7. Финансијски план и програм за 2012. годину.................................................. 18

У складу са чланом 51, Статута Музеја Семберије, на 23. сједници Одбора одржаној 07.03.2012. године у 11,00 разматран је Приједлог извјештаја о раду за 2011. годину са финансијским извјештајем, програм рада за 2012. годину са финансијским планом, и након исцрпне анализе једногласно је донесена

О Д Л У К А

О ПРИХВАТАЊУ ИЗВЈЕШТАЈА О РАДУ СА ПРОГРАМОМ РАДА

Члан 1.

Прихвата се приједлог Извјештаја о раду Музеја Семберије за 2011. годину и упућује Скупштини на усвајање.

Члан 2.

Усваја се Финансијски извјештај о раду Музеја Семберије за 2011. годину и упућује Скупштини на усвајање.

Члан 3.

Усваја се Програм рада Музеја Семберије за 2012. годину и упућује Скупштини на разматрање и усвајање.

Члан 4.

Усваја се Финансијски план рада Музеја Семберије за 2012. годину и упућује Скупштини на разматрање и усвајање.

Предсједник Управног одбора

Драган Јевђић, проф \_\_\_\_\_\_\_\_\_\_\_\_\_\_\_\_\_\_\_\_\_

**ГОДИШЊИ ИЗВЈЕШТАЈ О РАДУ МУЗЕЈА ЗА 2011. ГОДИНУ**

УВОД

**Основне информације о установи**

Као што је познато, Музеј Семберије је основан Одлуком СО Бијељина 1970. године и 2010. године обиљежио је 40 година свога рада. Од 1990. до 1998. године Музеј је финансиран од стране републичког буџета, а од 1998. до данас још увијек се финансира само из буџета СО Бијељина. Последње 4 године воде се активности у Министарству просвјете и културе да се Музеј Семберије и званично пререгиструје као регионална матична установа (за СО Бијељина, Угљевик, Лопаре, Зворник, Осмаци, Шековићи, Власеница, Милићи, Братунац и Сребреница). Установа је општег типа, што значи да његује све основне музејске дисциплине и да има сталне поставке за археологију, етнологију и историју, као и одговарајуће депое ових основних музејских збирки, али још посједује умјетничку и природњачку колекцију. Музеј посједује и стручну библиотеку, фототеку и хемеротеку, као и канцеларије за административне послове и помоћне послове. Карактер Музеја Семберије одређен је оснивачким актом и Статутом а дефинисана је програмска политика музеја у складу са свјетским стандардима. Музеј је тако дефинисан као непрофитна, стална установа у служби друштва и његовог развоја, отворена за јавност, која набавља, конзервира, истражује, саопштава и излаже у сврхе проучавања, образовања и уживања материјалне и нематеријалне доказе о људима и њиховом окружењу. Дакле у Музеју Семберије комплексно су заступљене едукативна, забавна, научна и изложбена компонента, као и у свим музејима општег типа.

**Кадровска ситуација у Музеју** остала је на истом нивоу са 8 стално запослених извршилаца као и једним радником на одређено вријеме, (директор у звању музејског савјетника, 2 виша кустоса, 2 стручна радника апсолвента историје и археологије, техничар, те административни и помоћни радник). Досадашњи сазив Управног одбора важио је и за 2011. годину.

РЕАЛИЗАЦИЈА ПЛАНИРАНИХ АКТИВНОСТИ

**Археолошка збирка** је и ове године, без обзира на евидентне последице рецесије, имала неколико запажених активности. Као посебно остварење истичемо организовање археолошких истраживања на простору античке Домавије у Сасама код Сребренице, које је изведено након 51 годину од обустављања истраживања. Наиме, претходне године од сарадника на терену били смо обавијештени да је у току обављања земљаних радова приликом изградње локалног водовода у насељу Доња Колонија дошло до проналаска римских старина. Захваљујући материјалној подршци СО Сребреница и Археолошког музеја у Скеланима, Музеј Семберије обавио је археолошка истраживања 26.05. – 09.06.2011. У оквиру истог пројекта обављено је и археолошко истраживање у центру Факовића гдје је документован значајан римски локалитет.

После епохалних археолошких открића у Скеланима, због економске кризе, није било никаквих улагања одобрених средстава, али је Влада РС основала Археолошки музеј у Скеланима, гдје су запослена 3 извршиоца и гдје се полако стварају услови за наставак археолошких истраживања. Приликом изградње гасне пумпе на улазу у Скелане тамошњи Археолошки музеј ангажовао је Музеј Семберије, који је обавио заштитна археолошка истраживања од 27. новембра до 04. децембра 2011. године. О оба археолошка истраживања сачињена је одговарајућа документација, а надлежнима у Бања Луци, Сарајеву и Сребреници достављени су стручни извјештаји. Обављено је 9. априла рекогносцирање рејона Вацетине код Осмака а 26.априла осталох локалитета општине Осмаци, а 8. маја простор Кравице у општини Братунац. Обиђен је 16. августа један потенцијални археолошки терен у воћњаку М. Зарића у Загонима, а у Зворнику смо збринули један новопронађени стећак извађен приликом чишћења корита Дрине. Такође је обављено рекогносцирање релације Подгора – Бусија приликом изградње пута на Мајевици, а урађено је и стручно мишљење за границе новопредложеног националног парка ''Сушица''. Од ронилаца смо преузели један средњовијековни мач пронађен у Сави.

Такође су праћени и фотографски документовани земљани радови на изградњи канализације у улицама Бијељине и нове стамбене зграде на локацији Диздаревићи. Директор је учествовао у поновној регистрацији Средњовековне секције Српског археолошког друштва у Београду 24. јануара, а средином године именован је у Комисију за проглашење стећака за свјетску културну баштину од стране УНЕСКО-а.

**Етнолошка збирка** је трудом задуженог кустоса за ову збирку и ове године имала редовне активности на дјелимичном прикупљању и обради етнолошке грађе (инвентарски бројеви 1.946 – 1.969). Узело се учешћа на 3 стручна етнолошка скупа са запаженим рефератима на тему заштите нематеријалне културне баштине. Такође, на нивоу ове збирке унеколико су увећане стручне активности након ангажовања приправника етнолога-антрополога (теренски обиласци за припремање изложбе о Каравласима, и о антрополошким запажањима приликом поплава). Објављен је каталог изложбе о Караврасима и текст о антрополошким запажањима о понашању људи приликом природних катастрофа, као што је била недавна поплава у Семберији.

**Историјска збирка** Музеја Семберије и ове године је обављала уобичајене активности на сређивању документације, обиљежавању јубилеја ( 12. април 1941, 27.09.1918, 10. 11.1918.) и проучавању значајних историјских тема. Одржана су 2 запажена историјска часа, на Ружиној води 23. јула и за дан ослобођења Бијељине у Првом свјетском рату 10. новембра , о чему је и публикован мањи фељтон у ''Семберским новинама''. У инвентарску књигу историјске збирке уписани су предмети и документи од броја 8.864 до броја 10.233 а у улазној књизи од 3.611 до 3.647. У инвентарској књизи хемеротеке уписани су бројеви од 2.226 до 4.740. Реализоване су 3 запажене историјске изложбе о поплавама у Семберији, изузетним женама Семберије и о руским емигрантима у Бијељини.

**Изложбене активности** у Музеју Семберије обављане су по више-мање устаљеном плану од 10-так повремених и гостујућих изложби:

1. Поплаве у прошлости Семберије (02.02.-02.03.2011.)
2. Из историје Семберије - сјећања на изузетне жене (07.03.- 07.04.2011)
3. Das ist Bijeljina (изложба фотографија фасада), за ''Ноћ музеја''(14. 05.2011.)
4. Мајска смотра ликовног стваралаштва ученика (19) 24.05-24.06.2011.
5. Каравласи у Семберији (14.07. – 05.08.2011.)
6. Колекција старина бијељинског колекционара Слађана Микића (8.8- 20.9)
7. Руски емигранти у културној историји бијељинског субрегиона (23.9.-23.10)
8. Поклони и аквизиције музеја Семберије (23.10.-23.11.2011.)
9. Стјепан Тонковић (изложба слика побједника бијенала) 1-31.12.2011.

Иако због недостатка средстава ове године није било гостовања наших изложби у другим градовима, ипак истичемо допринос Музеја у реализацији изложбе дигиталне умјетности Радована Симића у Лозници 25. јануара и прве изложбе младе бијељинске сликарке Александре 10. јуна 2011. Подржали смо и реализацију изложбе слика Бранка Русмира из Добоја и изложбу умјетничке фотографије домаћег умјетника Митра Симикића.

**Истраживачка и теренска дјелатност** Музеја Семберије, иако умањена због економске кризе, обављана је у значајној мјери. Поред поменутих 2 археолошка пројеката, ту спада и реализација 3 етнолошке теме и 4 из области историје. Ове године није настављена сарадња, због недостатка средстава, са Катедром за археологију Филозофског факултета у Љубљани која у оквиру међународне научно-техничке сарадње са БиХ финансира истраживање римског каменолома и рудника камена у Дардаганима код Зворника. Мања археолошка запажања у Бијељини обављена су о оквиру редовне дјелатности Музеја, а највише приликом изградњев канализације. Такође, у више наврата су вршена рекогносцирања, или мање археолошке интервенције изван простора СО Бијељина. За потребе публикације о средњовијековним градовима урађена су 3 прилога, а вршене су менторске консултације са ауторима монографија о Осмацима и Бошковићима, као и за докторат о Јовану Сундечићу, као и за докторат Драгице Панић – Кашански и магистарски рад Мирка Благојевића. За потребе СО Бијељина урађена је мања информација о аустро-угарским караулама поред Дрине. Етнолошки и историјски пројекти резултирали су објављивањем одговарајућих стручних текстова, а за археолошке пројекте урађена је потребна документација и званични извјештаји.

**Сакупљање и заштита музејских предмета** и ове године је било у директној зависности од нивоа уложених средстава за сопствена теренска истраживања или у намјенска средства за откуп музејских предмета. Највећи дио музејског материјала, пошто није било намјенских средстава за истраживања и откупе, сакупљен је прихватањем добровољних донација наших суграђана у вези са реализацијом неких од музејских изложби. Посебно истичемо преузимање једног броја предмета бијељинског колекционара С. Микића и већу етнолошку колекцију коју је музеју поклонио млади Жељко Максимовић из Батковића, те поклоне о. Лазара Кршића и др Младена Поповића , као и још неколико донација предмета.

**Учешће у раду стручних скупова** је и протекле године била запажена активност. Учествовало се на скупштини Удружења музејских радника у Бања Луци 24.11. затим на 3 етнолошка скупа ( у Бања Луци 22.2. и 18.4. као и 4.7.2011.) те на 1 сједници Међународног савјета музеја ИКОМ-а 30.11.2011. Узело се учешћа са 2 стручна реферата на научним скуповима у Сребреници 25-26. октобра и на скупу БЗК ''Препород'' у Бијељини 14.12.2011. године, као и са учешћем на скупу Института за међународну политику и привреду, у Београду 23.6.2011. Обављено је неколико стручних посјета, од стране више музејских кустоса.

**Издавачка дјелатност** Музеја Семберије у 2011. години била је у складу са материјалним могућностима у неколико редукована, али је Музеј захваљујући спољним сарадницима био издавач књиге о ФК ''Јединство'' Бродац (1931-2011) и књиге Љубомира Тодоровића ''Смолућа у ратном окружењу'' . Публиковано је 5 запажених каталога музејских изложби: о Каравласима, колекцији старина , руским емигрантима, аквизицијама, и о сликарству Стјепана Тонковића.). Отштампане су 3 тролиснице (о поплавама, изузетним женама и мајској смотри) те позивнице и плакати музејских изложби.

Музејски кустоси су своје **стручне текстове објављивали**, као и ранијих година, у одговарајућим стручним часописима (5 стручних текстова) а написано је неколико стручних рецензија и сличних прилога. Објављена је и књига у коауторству о женама Семберије. У музеју Семберије и даље се налази редакција ''Гласника удружења музејских радника РС'' јединог часописа те врсте код нас, а прошле године публикован је број 8, у тиражу од 300 примјерака.Захваљујући набавци 50 столица у музеју су ове године одржане и 3 промоције књига на музеолошке теме (20. април ''Гласник УМР РС'' број 8; 4. маја књига ''Приче завичајне'' Тихомира Несторовића и књига о Смолући 23.11.2011. ).

**Музејска библиотека и фототека** су слично ранијим годинама обогаћивани новоприспјелим примјерцима књига и фотографија, а нарочито оних везаних за обилазак терена, археолошка ископавања и преснимавање докуманата за поједине изложбе. Највећи дио књига за стручну музејску библиотеку обезбијеђено је размјеном за уступљене примјерке нашег музејског часописа, оштампаног магистарског рада, као и других музејских издања, а дио је добијен размјеном или поклонима. Након дужег времена издвојено је и 552,00 КМ од редовних средстава за набавку књига. Инвентарисани су нови примјерци од броја 5.998 до 6.101 и вршен је редовни инвентар штампе (углавном ''Семберских новина''и ''Бирач''). Три музејска кустоса су учествовала на 2 семинара о дигитализацији књижевне грађе у Народној библиотеци ''Филип Вишњић'' у Бијељини.

**Посјете Музеју** су можда најпрепознатљивији показатељ о раду и друштвеној улози установе. Укупан број посјетилаца у 2011. години износио је 6.817 , од чега је било 2.253 посјете на отварањима изложби , промоцијама књига и емитовањима филмова; 1.395. појединачних посјета и 3.169 . колективних посјета (погледати прилог). Повећано ангажовање менаџмента музеја и музејског педагога и иновације у раду Музеја допринијело је порасту броја посјетилаца. Посебно су значајне посјете организованих туристичких група из Београда, Новог Сада, Бечеја, Ковина, Штрбаца, Зрењанина, Дервенте и још десетак градова, као и свих учесника ликовно-књижевне колоније ''Бродац'', те значајних званичних делегација.

АКТИВНОСТИ НА САРАДЊИ СА ДРУГИМ УСТАНОВАМА

**Сарадња са другим музејима и установама** и у 2011. години била је на коректном нивоу. Реализован је заједнички пројекат са Музејом Козаре у Приједору на дјелимичној обнови и ревитализацији музејске поставке ''Козара у НОР-у'' у оквиру Националног парка. Одређене мање активности реализоване су са Археолошким музејом у Скеланима, Музејом у Шапцу, Земаљским музејом БиХ, Музејом источне Босне, Филозофским факултетима у Љубљани и Београду. Истичемо традиционално коректрну сарадњу са Комисијом за очување националних споменика БиХ и Републичким заводом у Бања Луци којима су редовно достављани извјештаји и добијане сагласности за теренска истраживања. Вршена је уобичајена координација са музејским збиркама у региону, као и сарадња са сродним културним установама у Бијељини и сусједним општинама, а нарочито са Центром за културу у Угљевику и Археолошком збирком при библиотеци у Зворнику.

Одређена сарадња и консултације обављане су са Академијом наука РС, САНУ, неколико Института и Архива.

Музејски савјет Републике Српске је претходне године одржао 2 сједнице уз учешће директора Музеја Семберије, а кустоси Музеја су учествовали на одговарајућим сједницама као чланови органа управе у Удружењу музејских радника РС и у Међународном савјету музеја ИКОМ.

**Помоћ другим истраживачима и корисницима**

Уобичајено смо помагали за писање текстова и књига других аутора, као што су монографија Осмака и о Солунцима. Музејски стручњаци су помагали активистима за обиљежавање дана ослобођења Бијељине у 1. свјетском рату, за Српски библиографски рјечник, за неколико дипломаца, магистраната и доктораната, као и за неке семинарске и друге радове. За презентације или такмичања ученика помогло се у реализацији тема о Атанацковићу, Крањчевићу, Јеврејима и сл. Учињена је помоћ за реализацију етномузиколошког пројекта проф. др Димитрија Големовића, за мастер рад Драгане Младеновић на Оксфорду, за докторски рад Жељка Драгића из Лагенхагена, те Браниславу Машићу из Дубља и Свети Савићу за историјат позоришта, као и Јовану Јеркову из Новог Сада. Посредовало се за истраживања о Солунцима у Осмацима, Кравици, Зворнику и Сребреници.

**Писање рецензија, уређивање и промоције књига и других аутора**

Написане су 3 рецензије, уређен је часопис и учествовало се у промоцијама још неколико стручних књига ( Т. Несторовић, Слободан Лукић, Жене у историји Семберије) као и часописа ''Архив за техничке науке'').

**Помоћ у организовању и отварању изложби других аутора и установа**

Директор Музеја је говорио на 2 отварања изложби наших сарадника у другим градовима (Лозница и Бијељина).

С**арадња са средствима информисања**  је и ове године, у складу са принципима о јавности рада, била коректна. Музејски кустоси су учествовали у бројним интервјуима и изјавама поводом разних активности Музеја како у установи тако и у студију. Од већих прилога за средства информисања издвајају се прилози за ТВ ''Арена'', за ТВ РС , прилози у Семберским новинама , Телевизији Слобомир , БН ТВ. Креирана је и одржавана страница музеја на фејсбуку. Ту су изјаве и гостовања за ТВ Ин, за радио РС, радио Скала и радио Милићи, радио БиХ, као и неколико конференција за штампу и саопштења за агенцију ''Срна''. Запажени су наступи и за штампане медије, као неколико текстова објављених у Семберским новинама, интервјуи за ''Блиц'', ''Глас Српске', ''Новости'', ''Независне новине'', ''Ослобођење'' и још неке медије.

ПРАТЕЋИ САДРЖАЈИ

**Манифестација ''Ноћ музеја''**

Музеј је био међу првима у БиХ и на ширим просторима који се активно укључио у реализацију ове познате европске културне манифестације када музеји, једном у години, буду отворени у неуобичајено вријеме до 1 час по поноћи. У циљу промоције ове манифестације учествовало се у неколико јавних наступа и у прибављању спонзора као што је Баварија пиво и туристичка агенција Семберија- транспорт. Реализована је изложба фотографија Игора Средојевића, дјечија играоница са ''Дизнилендом'' на тему ''Како су се играли наши преци''. Реализована су 2 концерта, класичне и рок музике.

**Смотра археолошког и етнолошког филма**

Угледајући се на рад великих музејских установа, Музеја Семберије је прошле године покренуо још једну нову активност којом осавремењујемо рад установе и разноврсношћу понуде окупљамо нове посјетиоце. Музејским кустосима, спољним сарадницима Музеја и посјетиоцима заинтересованим за овај сегмент музејског рада приказали смо 10 археолошких филмова и 9 етнолошких документарних филмова, емитованих сваке сриједе у фебруару и децембру 2011. године од 18-20 часова.

**Сарадња са разним удружењима**

У извијесној мјери помогао се и рад сродних удружења, као што је удружење ''Еко пут'', Гусларско друштво ''Ф.Вишњић'', ДДК, Удружење потомака добровољаца 1. свјетског рата, Друштво српских домаћина, Удружење жена ''Лара''. Ту је активност у реализацији сајма туризма у Бијељини 29 -30. априла и другим градовима (Модрича 8-11. септембра). Ту спада и учешће директора музеја у раду Главног одбора СПКД ''Просвјета'', те у комисијама за хералдику и нове називе улица у Бијељини. Музејски кустоси су учествовали у сродним активностима у еколошком удружењу, једном школском одбору, те учешћу на културним смотрама и презентацији изворног музичког стваралаштва, као и сличним активностима. Ту је и учешће на манифестацијама: Вуков сабор у Лозници, Кнежеви дани у Поповима, Дани поврћа у Црњелову, Сајам шљиве у Угљевику, Сајам пољопривреде у Бијељини, Златни котлић, Ликовна колонија Илијашана, Фестивал изворне музике.

**Остале активности Музеја** у протеклој години биле су везане за разне послове сродне музејској дјелатности. Учествовало се у раду више организационих одбора разних културних манифестација, обиљежавању значајних јубилеја и празника. Директно се учествовало у обнови изложбе на Козари, а дата је подршка истраживачким пројектима у Власеници, Милићима и Осмацима, те у организационим одборима прославе Пантелина, Вишњићевих дана, Комисије за улице, Хералдичке комисије и сличних. Музејски кустоси су учествовали на семинару о дигитализацији библиотечког фонда, о заштити ауторских права на интернету и на 2 инфо- дана за ИПА пројекте. Ту је и помоћ у реализацији поставке првог споменика Николи Тесли (9. јула) на овим просторима, подршка манифестацији ''Јовићеви дани'', Вишњићеви дани, Фестивал књиге '' Станишићи'', помоћ за реализацију електронског издања часописа ''Штит'', манифестацијама ''Дан вода'' и ''Балкан различитости''.

**Друштвене активности и признања**

Као и ранијих година Музеј је давао активан допринос у раду разних општинских комисија и одбора; допринос у раду Главног одбора СПКД ''Просвјета'', у посредовању на развоју културне сарадње Бијељине са другим општинама, у избору сувенира Вишеграда, за педагошке манифестације, за јубиларне марке и сличне активности. Рад Музеја је високо оцијењен и од стране новоизабраног Инспектора за културу. За СО Бијељина урађен је елаборат о стању споменика културе на овој територији. У току године имали смо част да директор поново буде изабран у Музејски савјет РС, а Музеј је добио захвалницу од Одбора ''Сајма књига'' , сајма туризма и гастро културе , Бироа за људска права у Тузли , те дјечијег вртића ''Чика Јова Змај''.

РАД ОРГАНА УПРАВЉАЊА

**Управни одбор** Музеја је имао је и у протеклој години одговарајућу улогу у раду Музеја. Трочлани Управни одбор у новом саставу који је именован 08.04.2009. године а допуњен децембра 2010. одржао је 7 сједница до краја године, и разматрао сва текућа питања (извјештај у прилогу). Одржана је и 1 званична сједнице стручног вијећа, поред редовних стручних консултација, гдје су разматрани конкретни планови у реализацији и активностима музеја. Написана су 2 Правилника и већи број уобичајених административних докумената и разних обраћања. Дио наших радника дао је свој допринос у раду органа управљања других, раније поменутих установа.

**Друштво пријатеља Музеја**

У неким од ранијих периода ово друштво је битно помагало у реализацији неколико музејских пројеката, а у години јубилеја донесена је одлука да се обнови и његов формални рад на волонтерској основи и одговарајућим секцијама овог друштва, а бројни спољни сарадници на различите начине помажу активности Музеја.

**ПРОБЛЕМИ У ФУНКЦИОНИСАЊУ МУЗЕЈА**

**Стање зграде, музејских некретнина** **и опреме** јесте једно од значајних питања за рад установе. Дошло је до замјене лима на придодатом равном крову музејског депоа, а до одређених корекција је дошло и у дворишту Музеја због изградње паркинга Банке и Општине када је премјештен музејски резервоар за гориво. Тренутно се чека грађевинска дозвола за подизање ограде око дворишта како би се формирао нови изложбени простор са лапидаријумом камених споменика на отвореном, а чију сагласност треба да одобри Министарство грађевина РС након измијена Регулационог плана Бијељина – центар. Очекујемо да ће у наредној години бити реновирана фасада и уређено поткровље Музеја. Што се тиче музејске Спомен куће задужбине Р. Чолаковића она се и даље користи као радни простор Борачке организације, а Спомен соба Ф.Ј. Шпанца је на коришћењу институција ПИО-а. Музејски киоск се и даље издаје под адекватним закупом, као копирница, а уступљено је и ове године кориштење струје за рекламни пано Банке. Учињен је искорак у циљу реновирања локомотиве старог воза ''Ћире'' јер је СО Угљевик потписала уговор о његовом реновирању и привременом излагању поред Дома културе у Угљевику. Такође је општина Угљевик преузела обавезу за одржавање спомен- куће листа ''Ослобођење'' у Доњој Трнови. Обављено је поновно кречење изложбвене сале, извршена је замјена дотрајале табле са старим осигурачима, извршен атест громобрана, гипсани су прозори, поправљена су и балконска врата , а у киоску је поправљен кров.

У току године набавњено је фрижидер , усисивач, 1 компјутер са штампачем , скенером и факсом , те 1 канцеларијски сто . Претходно набављене столице и постављен и клима уређај у сали за повремене изложбе, додатно су побољшали квалитет изложбене понуде у љетним мјесецима као и омогућили смотре археолошког и етнолошког филма и промоције књига.

Проблеми у финансирању Музеја ове године унеколико су превазилажени увећањем буџетских средстава, али она још увијек нису на оптималном нивоу. У једном тренутку од априла до јуна, рачунајући приправника и радника на одређено вријеме, музеј је први пут имао 10 запослених . Проблеми се највише огледају у чињеници да се и ове године наставио тренд да од укупног буџета чак 72-84 % одлази за плате запослених, док се остатак средстава утроши за гријање и материјалне трошкове, а недовољно за основне активности музеја (по свјетским нормама за акивности музеја се троши 42% , а за плате 38%). Тако је за 2011. годину од укупно 221.812,00 , за плате и УО потрошено 178.382 КМ, или 80,42% а томе се треба придодати и трошак за гријање од 10.000 КМ, трошкови струје и други материјални трошкови. Истичемо да је због увећања цијена лож-уља за преко 2 пута ова буџетска ставка већ 2 године недовољна за нормално гријање музеја. Највећи недостатак средстава за активности се премошћава донацијама и на друге алтернативне начине.

У текућем одржавању вршене су поправке вентила за воду, замијењена 1 вц шоља, и активности у одржавању других система. И ове године успјели смо да ангажујемо одређен број спонзора који су обезбиједили превоз изложби, 2 донације за ''Ноћ музеја'' а агенција Д. Тузланчића била је спонзор коктела на отварањима свих изложби. За закуп копирнице обезбијеђено 4.820 КМ и 600 КМ за закуп рекламног паноа ''Нове банке''.

Економска криза одразила се нарочито у области финансирања разних пројеката у култури, тако да је музеј неуспијешно конкурисао на више пројеката. Међутим, захваљујући сарадњи са општином Сребреница и новооснованим Археолошким музејом у Скеланима дошло се до средстава за 2 мања археолошка истраживања. Посебно истичемо успијех на конкурсу за добијање средстава потребних за реновирање историјске изложбе ''Козара у НОР-у'' што је финансирало Министарство просвјете и културе (14.000 + 17.500 КМ).

ПРИЈЕДЛОЗИ МЈЕРА ЗА ПОБОЉШАЊЕ

У наредном периоду, као и претходних година, потребно је усмјерити активности на даље побољшање буџетске позиције музеја, као и на обезбјеђивању средстава за наставак реновирање фасаде и уређење поткровља, као и дворишне ограде за шта је у 2012. години буџетом планирано 45.000 КМ. Објективне потешкоће у раду оваквих установа произилазе због непостојања никаквих регионалних фондова, као и због оклијевања надлежног министарства да се овакве установе финансирају. Такође је потребна и већа координација и подршка приликом учешћа на разним конкурсима за пројекте, или евентуалним ангажовањем нових приправника или волонтера са овим знањима.

Као и претходних година трагаће се и за алтернативним изворима за финансирање разних пројеката, кроз учешће у ИПА пројектима, МДГФ пројектима, сарадњи са установама Републике Словеније и Србије, као и на јавним конкурсима Министарства просвјете и културе; Министарства туризма; науке, те заједничких органа БиХ.

И даље ће се наставити са тенденцијом повећања броја посјетилаца, повећавањем продуктивности и мотивације запослених , усвајањем иновација у раду, те ангажовању спољних сарадника и волонтера, као на квантитету и квалитету културних садржаја.

**ПОСЈЕТА МУЗЕЈУ СЕМБЕРИЈЕ У 2011. ГОДИНИ**

|  |  |  |  |  |  |  |  |
| --- | --- | --- | --- | --- | --- | --- | --- |
| Р. БР. | НАЗИВ ИЗЛОЖБЕ | ОТВОРЕНО | ЗАТВОРЕНО | ПОСЈЕТА ОТВАРАЊЕ | ПОЈЕДИНАЧНА | КОЛЕКТИВНА | УКУПНА |
|  | СТАЛНЕ МУЗЕЈСКЕ ПОСТАВКЕ | 1.01.2011 | 2.02.2011. |  | 9 |  | 9 |
| 1. | ПОПЛАВЕ У ПРОШЛОСТИ СЕМБЕРИЈЕ | 2.02.2011. | 2.03.2011. | 80 | 261 | 80 | 421 |
|  | АРХЕОЛОШКИ ФИЛМ 1 | 16.02.2011. |  | 12 |  |  | 12 |
|  | АРХЕОЛОШКИ ФИЛМ 2 | 23.02.2011. |  | 23 |  |  | 23 |
|  | АРХЕОЛОШКИ ФИЛМ 3 | 2.03.2011. |  | 30 |  |  | 30 |
|  | АРХЕОЛОШКИ ФИЛМ 4 | 9.03.2011. |  | 23 |  |  | 23 |
|  | СТАЛНЕ МУЗЕЈСКЕ ПОСТАВКЕ | 2.03.2011. | 7.03.2011. |  |  | 30 | 30 |
| 2. | ИЗ ИСТОРИЈЕ СЕМБЕРИЈЕ-СЈЕЋАЊЕ НА ИЗУЗЕТНЕ ЖЕНЕ | 7.03.2011. | 12.05.2011. | 160 | 415 | 215 | 790 |
|  | ПРОМОЦИЈА ГЛАСНИКА УМРРС | 20.04.2011. |  | 30 |  |  | 30 |
|  | ПРОМОЦИЈА КЊИГЕ Т. НЕСТОРОВИЋА | 4.05.2011. |  | 80 |  |  | 80 |
|  | СТАЛНЕ МУЗЕЈСКЕ ПОСТАВКЕ | 14.05.2011. |  |  | 7 | 52 | 59 |
| 3. | НОЋ МУЗЕЈА | 14.05.2011. |  | 700 |  |  | 700 |
|  | СТАЛНЕ МУЗЕЈСКЕ ПОСТАВКЕ | 16.05.2011. | 24.05.2011 |  | 15 | 622 | 637 |
| 4. | МАЈСКА СМОТРА 19 | 24.05.2011. | 4.07.2011. | 300 | 92 | 1108 | 1500 |
|  | СТАЛНЕ МУЗЕЈСКЕ ПОСТАВКЕ | 5.07.2011. | 14.07.2011. |  | 6 |  | 6 |
| 5. | КАРАВЛАСИ У СЕМБЕРИЈИ | 14.07.2011. | 4.08.2011. | 150 | 86 | 30 | 266 |
|  | СТАЛНЕ МУЗЕЈСКЕ ПОСТАВКЕ | 4.08.2011. | 8.08.2011. |  | 10 |  | 10 |
| 6. | КОЛЕКЦИЈА СТАРИНА СЛАЂАНА МИКИЋА | 8.08.2011. | 20.09.2011. | 100 | 146 | 217 | 463 |
| 7. | РУСКИ ЕМИГРАНТИ | 23.09.2011. | 2.11.2011. | 120 | 161 | 466 | 747 |
| 8. | АКВИЗИЦИЈЕ | 7.11.2011. | 25.11.2011 | 120 | 87 |  | 207 |
|  | ПРОМОЦИЈА КЊИГЕ О СМОЛУЋИ | 23.11.2011. |  | 60 |  |  | 60 |
| 9. | ИЗЛОЖБА СЛИКА СТЈЕПАНА ТОНКОВИЋА | 1.12.2011. |  | 160 | 100 | 349 | 609 |
|  | СМОТРА ЕТН ФИЛМА 1 | 7.12.2011. |  | 50 |  |  | 50 |
|  | СМОТРА ЕТН ФИЛМА 2 | 14.12.2011. |  | 20 |  |  | 20 |
|  | СМОТРА ЕТН ФИЛМА 3 | 21.12.2011. |  | 15 |  |  | 15 |
|  | СМОТРА ЕТН ФИЛМА 4 | 28.12.2011. |  | 20 |  |  | 20 |
|  |  |  |  | **2253** | **1395** | **3169** | **6817** |

До 28.12.2011. године **укупан број** посјетилаца музеју износи **6817 (шестхиљадаосамстоседамнаест)**, од чега је на отварањима било 2253 (двијехиљадедвјестопедесеттри) посјетилаца, појединачно 1395 (хиљадутристодеведестпет) и колектино 3169 (трихиљадестошездесетдевет) посјетилаца.

ИЗВЈЕШТАЈ О РАДУ УПРАВНОГ ОДБОРА МУЗЕЈА СЕМБЕРИЈЕ

ЗА 2011. ГОДИНУ

Управни одбор Музеја Семберије именован је Рјешењем СО Бијељина од 08.04.2009. године у саставу: Драган Јевђић, предсједник, Јока Арсеновић, члан и Драган Спасојевић, члан ( Рјешењем СО Бијељина од 17.12.2010. умјесто Јоке Арсеновић именован је Млађан Зарић). Овај Управни одбор је имао у 2011. години укупно 7 сједница (од 15 -21 сједнице) на којима је разматрао низ актуелних питања у раду Музеја и доносио одговарајуће одлуке из своје надлежности. На овим сједницама расправљало се о следећим тачкама дневног реда:

1. Конституисање новог сазива Управног одбора, са једним новим чланом ( уручивањем Статута Музеја и 7 других аката потребних за рад члана УO
2. Доношење одлуке о висини благајничког максимума
3. Давање сагласности за отпис једног амортизованог компјутера
4. Усвајање извјештаја о раду Управног одбора за 2010.
5. Разматрање и усвајање Извјештаја о раду Музеја за 2010. годину

7. Разматрање и усвајање Извјештаја о финансијском пословању за 2010.

1. Разматрање и усвајање Програма рада за 2011. годину
2. Разматрање и усвајање Финансијског плана рада за 2011.
3. Информација о продужетку уговора за закуп киоска и за рекламни панo
4. Информација о раду Музеја између двије сједнице
5. Програм активности за манифестацију ''Ноћ музеја''14. 05.2011. у суботу и за Музејску славу 24.05.2011.
6. Разматрање приједлога за додјелу музејских признања
7. Давање сагласности за уговор са Гусларским друштвом ''Ф.Вишњић''
8. Питање обезбеђења средстава ребалансом за 2 нова музејска радника
9. Информација о раду Музеја између двије сједнице
10. Програм активности Музеја за љетни период
11. Усвајање Захтјева за уврштавање за ребаланс буџета, услед мањка средстава за приправника и радника на одређено вријеме.
12. Допис Агенције за постављање сигуроносних камера у Музеју
13. Информација о раду Музеја између двије сједнице
14. Програм активности Музеја за јесењи период
15. Упућивање проширеног потраживања за ребаланс буџета за 2011. годину
16. Разматрање приједлога финансијског плана рада за 2012. годину
17. Усвајање записника са претходне сједнице УО
18. Информација о раду Музеја између двије сједнице (20.10.-21.12.2011.)
19. Упознавање са извјештајима о раду музејских кустоса за 2011. г.
20. Упознавање са нацртом плана рада музејских кустоса за 2012. г.
21. Информација о приспјелим пријавама кандидата за приправника
22. Разно

За свој рад чланови управног одбора су добијали редовну мјесечну надокнаду у складу са Одлуком СО Бијељона од 27.07.2009. године (по 250,00 КМ у нето износу).

Сматрамо да је Управни одбор у наведеном периоду оправдао повјерење и у свему радио у складу са законима и тренутним активностима Музеја.

Предсједник Управног одбора Драган Јевђић, проф.

ФИНАНСИЈСКИ ИЗВЈЕШТАЈ ЗА 2011. ГОДИНУ

|  |  |  |  |
| --- | --- | --- | --- |
| Рб | Конто | Опис | износ |
|  |  | **ПРИХОДИ** |  |
|  | 780000 | Приход од буџ. СО | 211.885,17 |
|  | 720000 | Властити птиход | 9.613,99 |
|  | 731211 | Текући грант од прав них лица | 100,00 |
|  | 731219 | Остали текући грантови | 31.500,00 |
|  |  | **Укупни приходи** | **253.099,16** |
|  |  | **РАСХОДИ** |  |
|  | 411111 | Расход за основну плату | 92.004,36 |
|  | 411191 | Расход за порезе на плату | 17.287,47 |
|  | 411192 | Расход за допринос за ПИО | 29.166,51 |
|  | 411195 | Расход за допринос за здравство | 20.218.34 |
|  | 411197 | Расход за допринос за осигурање од незапослености | 1.607.39 |
|  | 411198 | Расход за допринос за дјечију заштиту | 2.412.44 |
|  |  | **Расходи за бруто плате** | **162 696,51** |
|  | 411211 | Расход за накнаде за превозна посао и са посла | 1.105,32 |
|  | 411236 | Расход за новчане помоћи | 1.618,00 |
|  | 411237 | Расход за новчане помоћи | 200,00 |
|  | 411239 | Расход за остале награде и новчане помоћи | 900,00 |
|  | 411291 | Расход за порез на накнаде | 43,44 |
|  | 411292 | Расход за доприносза ПИО на накнаде | 118,14 |
|  | 411295 | Расход за допринос за здравствено. ос. на накнаде | 81,85 |
|  | 411297 | Рас за ос од нез.на накнаде | 6,41 |
|  | 411298 | Расход за допринос за дјечију заштиту на накнаде | 9,84 |
|  |  | **Расходи за бруто накнаде** | **4. 083,00** |
|  | 412200 | Расходи по основу утрошка енергије,лож уља,комуналних и комуникационих и транспортних услугауслуга | 21.085,23 |
|  | 412300 | Расходи за режијски материјал | 3.149,07 |
|  | 412500 | Расходи за текуће одржавање | 1.237,06 |
|  | 412600 | Расходи по основу путовања и смјештаја | 1.998,70 |
|  | 412700 | Расходи за стручне услуге | 3.607,29 |
|  | 412900 | Остали непоменути рсходи ( рсходи за стручно усавршавање запослених,расходи за бруто накнаде за рад ван радног односа, расходи по основу репрезентације идр ) | 18.643,67 |
|  |  | **Расходи по снову коришћења роба и услуга** | **49.721,02** |
|  |  | **Трошкови фонда три (грантови)** | **31.600,00** |
|  | 412600 | Расходи по основу путовања и смјештаја | 4.000,00 |
|  | 412700 | Расходи за стручне услуге | 13.600,00 |
|  | 412900 | Остали непоменути рсходи (расходи за бруто накнаде за рад ван радног односа, идр ) | 14.000,00 |
|  |  | **Капитална расходи** | **4.998,63** |
|  | 511300 | Набавка опреме | 3.008,23 |
|  | 511200 | Реконструкција и инвестиционо одржавање | 1.990,40 |
|  |  | **Укупни расходи** | **253.099,16** |

Д И Р Е К Т О Р

Мр Мирко Бабић

\_\_\_\_\_\_\_\_\_\_\_\_\_\_\_\_\_\_\_\_\_

ПРИЈЕДЛОГ ПРОГРАМА РАДА ЗА 2012. ГОДИНУ

Планирамо да 2012 . године у складу са могућностима наставимо уобичајене активности, као и да наставимо послове на започетим активностима и да наставимо узлазном линијом развоја установе са нагласком на стручно-истраживачком раду и стварању услова за унапређење рада Музеја као матичне установе. Поред тога, настојаћемо да унаприједимо наш рад, а средства за плате и материјално функционисање Музеја утрошићемо на предвиђени начин по трезорском систему функционисања. Средства за активности и ове године покушаћемо да обезбиједимо партиципирањем на конкурсима Министарства, неких међународних организација и пројеката, преко спонзора и на основу потписаног Уговора о међународној научној и техничкој сарадњи.

Очекујемо да у 2012. години реализујемо 10-11 уобичајених повремених ауторских и гостујућих изложби, те да обављамо остале традиционалне музејске активности уобичајене претходних година и да уведемо још једну новину у раду са организовањем Љетне школе имјетничких заната. У овој години планирамо да на адекватан начин реализујемо буџетску инвестицију од 45.000 КМ за доградњу музејског депоа и ограде.

**Истраживачке и издавачке активности**

**У археолошкој збирци** ове године планирамо наставак истраживања античке Домавије у Сасама код Сребренице, као и реализацију наставка истраживања изузетног налазишта у Скеланима и почетку изградње тамошњег новог музеја ''Археолошки музеј Скелани''. У Бијељини поред праћења земљаних радова у граду, планирамо сондажна истраживања у Загонима и Г. Драгаљевцу. У плану су и детаљн рекогносцирања простора СО Братунац, наставак археолошких истраживања у Факовићима, као и за почетак археолошких истраживања на Јаблан граду. Ту је и евентуални наставак истраживања у Дардаганима код Зворника, а средства за ове пројекте обезбиједиће Влада РС, Факултет у Љубљани, а дјелимично и општина Сребреница и Зворник. Дакле, зависно од додатно обезбијеђених материјалних средстава планирамо реализацију следећих пројеката:

* Систематска археолошка истраживања у Скеланима или Сасама
* Сондажна истраживања локалитета у рејону Источног Осата
* Сондажно истраживање локалитета у Горњим Загонима
* Сондажно истраживање некрополе са спаљивањем у Г. Драгаљевцу
* Праћење земљаних радова на канализацији и другим објектима у Бијељини
* Рекогносцирање терена, са могућношћу мањих сондажних радова на Јаблан граду код Угљевика, или на неком oд других локалитета.

Планиране обимне теренске активности пратиће и одговарајући рад на изради документације, писању стручних извјештаја, као и учешће на стручним скуповима. Планирамо и реализацију изложбе о овим открићима, а по могућности и реновирање постојеће археолошке поставке у Музеју Семберије.

**Етнолошка збирка** ће имати редовне активности на заштити и презентацији постојеће етнолошке поставке, сакупљања нових етнолошких предмета и раду на одређеним истраживачким пројектима. Планиран је наставак детаљног сређивања инвентара са дигиталним фотографијама постојећих инвентарских јединица, попуњавањем инвентарских картона и спровођење мјера заштите. Наставићемо са активностима у пројекту предлагања тема за нематеријалну културну баштину. Такође планирамо започињање реализације пројекта документовања остатака традиционалне архитектуре Семберије и Мајевице.

Предвиђене су активности на реализацији мање обимних истраживачких послова на писању текстова о женским удружењима у Бијељини, за стручни скуп етнолога, за смотру изворног народног стваралаштва у Теслићу, као и прикупљање разних предмета материјалне културе за фундус Музеја.

**Историјска збирка** у Музеју Семберије планира, поред континуираних активности на прикупљању историјске грађе, и реализацију изложби о развоју коњарства у Семберији, као и теме за Дан општине Бијељина.Планирамо и учешће на заједничком пројекту истраживања историјата бијељинске касарне, Суда и сличних институција. У оквиру обиљежавања јубилеја 20 година од настанка Републике Српске планирамо реализацију гостујуће изложбе Историјског архива у Бања Луци, као и реализацију 2 наше ауторске изложбе о историјату политичког живора за последњих 20 година и о развоју туристичких и угоститељских дјелатности на простору Семберије за протеклих 20 година.

Ту су и уобичајене активности на одржавању сталне поставке, обиљежавању значајних датума и јубилеја у сарадњи са Комисијом за његовање традиција, на допуни музејске хемеротеке и друго. У сарадњи са неким од Завичајних клубова планирамо наставак реализације изложби о избјеглом и новопридошлом становништву.

**Издавачка дјелатност** представља једну од најзначајнијих активности свих установа овог типа. Зависно од обезбијеђених средстава планирамо публиковање 4 запаженија каталога наших изложби и бар 1 публикације на тему из културне историје Бијељине, или неке монографије; као и објављивање неколико новоприспјелих књига наших спољних сарадника.

Ту су и редовне активности на писању стручних текстова за часописе и публикације изван нашег Музеја, а редакција часописа Гласник удружења музејских радника РС планира реализацију 9. броја овог стручног гласила.

**Изложбене и остале активности Музеја**

**Изложбене активности** планирамо да реализујермо у устаљеном обиму око 10 ауторских, повремених и гостујућих изложби:

1. Изложба ''Еко-пут'' : Заштитимо планету (26.01 -10.03.2012.)
2. Историјат политичког живота у Семберији (1990-2010.) (15.03-10.04.2012.)
3. Срби Сарајевског поља (етнолошка изложба и сувенири) (11.04-28.04.2012.)
4. 20 година Републике Српске (Историјски архив) (03-18.05.2012.)
5. Бијељина за почетнике и Бијељина у очима писаца ( за Ноћ музеја) (19. 05.2012.)
6. Мајска смотра ликовног стваралаштва ученика (20) ; (24.05-24.06.2012.)
7. Бијељинско бијенале (10); (27.06-27.07.2012.)
8. Изложба радова Љетне школе умјетничких заната (2707-07.08.2012.)
9. 20 година туризма и угоститељства у Семберији (1992-2012.); (08.08-20.09.2012.)
10. Изложба 20 година трговинске дјелатности у Семберији (1992-2012.) (24.09-24.10.2012.)
11. 110 година коњичког клуба у Бијељини 1-31.11.2012.
12. 100 година од Балканских ратова 1-31.12.2012.

* Смотра археолошког филма, фебруар 2012, сриједом у 18,00
* Смотра етнолошког филма, децембар 2012, сриједом у 18,00
* Промоција 4 књиге

**Остале активности** Музеја као и ранијих година односиће се на сакупљање музејских предмета и докумената, учешће у раду стручних скупова, организовање посјета Музеју, помоћ колегама и истраживачима, сарадњу са средствима информисања, на проширењу музејске библиотеке и фототеке, те на активностима Управног одбора и контаката са друштвеном заједницом. Посебно истичемо новину са започињањем реализације '' Љетне школе умјетничких заната'' у сарадњи са Школом иконописа ''Одигитрија'' и Академијом СПЦ са којима ћемо потписати одговарајући уговор, а полазницима уручивати званичне сертификате.

**Материјални трошкови, кадрови, текуће одржавање и инвестиције**

Материјални трошкови и средства за текуће одржавање објеката, по трезорском систему финансирања, прецизно су дефинисани, са платама и инвестицијом су буџетом предвиђена на 284.925.000 КМ. Утрошак ових буџетских средстава обављаће се према уобичајеном финансијском плану и програму преко трезора СО Бијељина .Средства реновирање поткровља зграде и фасаде треба обезбиједити у буџету за 2013. годину. Средства за дворишну ограду и депое као инвестицију од 45.000 КМ утрошићемо у складу са предвиђеним буџетом за 2012. годину. Гријање и редовно текуће одржавање је такође планирано из редовних буџетских средстава ( због пораста цијена лож-уља потребно је ребалансом увећати ова средства за 2012. или музеј прикључити на градско гријање). За теренске активности, набавку и одржавање музеалија трагаћемо за могућностима прибављања алтернативних прихода.

Садашњу кадровску ситуацију са укупно 8 запослених ове године имамо шансу да повећамо за 1 новог радника . Такође, предвиђена буџетска средства за бруто плате (180.000,00 КМ) су довољна за садашњу реализацију, али би их требало увеличати уколико дође до пријема приправника.

Наведене планиране активности као и неке додатне активности које ћемо реализовати зависно од ситуације и обезбијеђених средстава, сматрамо да ће допринијети још значајнијој функцији Музеја, како у мрежи културних установа у Бијељини, тако и у музејској мрежи Републике Српске, чиме ће се потврдити друштвена оправданост.

ФИНАНСИЈСКИ ПЛАН И ПРОГРАМ ЗА 2012. ГОДИНУ

ПРИХОДИ

|  |  |  |  |
| --- | --- | --- | --- |
| Р.бр. | Конто | Опис | План буџета за 2012. |
| 1. | 781300 | Приходи из буџета СО | 274.925,00 |
| 2. | 722591 | Властити приходи | 10.000,00 |
| 2а | 722591 | Приходи од закупа | 5.520,00 |
| 2б | 722591 | Приходи од улазница | 3.200,00 |
| 2в | 722591 | Остали пр.-донације | 1.280,00 |
| **УКУПНИ ПРИХОДИ** | | | **284.925,00 КМ** |

РАСХОДИ

|  |  |  |  |
| --- | --- | --- | --- |
| Р.бр. | Конто | Опис | План буџета за 2012. |
|  | **410000** | **Текући трошкови** | **234.925,00** |
|  | **411000** | **Бруто плате и накнаде**  **(А+Б)** | **183.500,00** |
| **А)** | 411100 | Бруто плате | 180.000,00 |
| 1. | 411111 | Нето плата | 108.550,00 |
| 2. | 411190 | Порези и доприноси | 71.450,00 |
| **Б)** | 411200 | Бруто накнаде | 3.500,00 |
|  | 411211 | Накнаде за превоз | 2.100,00 |
|  | 411230 | Помоћ радницима | 1.400,00 |
|  |
| **В).** | **412000** | **Тр. материј. и услуга** | **51.425,00** |
| 3. | 412211 | Тр. електр. енергије | 6.000,00 |
| 4. | 412216 | Тр. за набавку лож-уља | 10.000,00 |
| 5. | 412220 | Tр. ком. и ком. услуга | 5.000,00 |
| 6. | 412300 | Тр. за набавку матер. | 4.000,00 |
| 7. | 412500 | Тр. текућег одржав. | 2.000,00 |
| 8. | 412600 | Путни трошкови | 2.000,00 |
| 9. | 412700 | Тр.осигур,,стручне услуге и ост. услуге | 4.500,00 |
| 10. | 412900 | Накнаде за Управни одбор | 14.925,00 |
| 11. | 412900 | Трош. уговор. услуга и др. даџбина | 3.000,00 |
| **Г)** | **511000** | **Капитални расходи** | **50.000,00** |
| 12. | 511200 | Реконструкција и инвестиц. у објекат | 45.000,00 |
| 13 | 511300 | Набавка опреме | 5.000,00 |
| **УКУПНИ РАСХОДИ** | | | **284.925,00** |

Д И Р Е К Т О Р

Мр Мирко Бабић

\_\_\_\_\_\_\_\_\_\_\_\_\_\_\_\_\_\_\_ **Начелник општине Бијељина прихватио је ИЗВЈЕШТАЈ О РАДУ МУЗЕЈА СЕМБЕРИЈЕ ЗА 2011. ГОДИНУ СА ПРОГРАМОМ РАДА ЗА 2012. ГОДИНУ, те га прослеђује Скупштини општине на разматрање и усвајање.**

**НАЧЕЛНИК ОПШТИНЕ**